Μελιτζάνες με ρεβύθια και σάλτσα ταχινιού από τον Λίβανο
Βασικά υλικά της λιβανέζικης κουζίνας, όπως τα ρεβύθια και το ταχίνι, συνδυάζονται σε αυτές τις αρωματικές γεμιστές μελιτζάνες.
8 μέτριες μακρόστενες μελιτζάνες φλάσκες, ολόκληρες, με το κοτσάνι, 1½ κουτ. σούπας ταχίνι, 150 γρ. ρεβύθια (μουλιασμένα αποβραδίς σε νερό), 30 ml χυμός λεμονιού, 3 ντομάτες, σε ψιλά καρέ, 2 κουτ. γλυκού δυόσμος ξερός, 3 κουτ. σούπας φύλλα φρέσκου βασιλικού (ή μαϊντανού), χοντροκομμένα, 90 ml ελαιόλαδο + αρκετό ακόμη, για το τηγάνισμα, αλάτι και φρεσκοτριμμένο πιπέρι, 2 κουτ. σούπας ταχίνι, χυμός από 1 μικρό λεμόνι, 1 κουτ. γλυκού τσίλι, σε σκόνη (ή καυτερή πάπρικα), αλάτι, φρεσκοτριμμένο πιπέρι
Για να φτιάξουμε μελιτζάνες με ρεβύθια και ταχίνι από τον Λίβανο πρώτα βράζουμε τα ρεβύθια σε άφθονο νερό σε μέτρια φωτιά για περίπου 50 λεπτά, μέχρι να μαλακώσουν, χωρίς όμως να λιώσουν. Τα στραγγίζουμε.Κάνουμε μια βαθιά τομή σε κάθε μελιτζάνα κατά μήκος της μιας πλευράς (χωρίς να περάσει το μαχαίρι από την άλλη).Ρίχνουμε σε μια φαρδιά κατσαρόλα τόσο λάδι όσο να καλύψει τον πυθμένα κατά 3 εκ. και ζεσταίνουμε σε μέτρια φωτιά.Τηγανίζουμε τις μελιτζάνες για 7-8 λεπτά, μέχρι να μαλακώσουν από όλες τις πλευρές. Τις στραγγίζουμε σε χαρτί κουζίνας. Ανακατεύουμε τα ρεβίθια με ταχίνι, λεμόνι, ντομάτες, δυόσμο, βασιλικό, 60 ml από το λάδι και αλατοπίπερο.Προθερμαίνουμε τον φούρνο στους 160°C.Βάζουμε τις μελιτζάνες σε ταψί που να τις χωράει ακριβώς, με το άνοιγμα προς τα πάνω, και τις παραγεμίζουμε με το μείγμα.Περιχύνουμε με το υπόλοιπο λάδι, ρίχνουμε στον πυθμένα του ταψιού 200 ml νερό και καλύπτουμε με αλουμινόχαρτο.Ψήνουμε για 30 λεπτά, ξεσκεπάζουμε και ψήνουμε για άλλα 10 λεπτά, μέχρι να ροδίσουν.Βάζουμε τις μελιτζάνες σε πιατέλα. Σουρώνουμε τα υγρά του ταψιού και τα ζεσταίνουμε σε τηγάνι, σε δυνατή φωτιά, μέχρι να κοχλάσουν.Ρίχνουμε το ταχίνι και ανακατεύουμε για 3 λεπτά, μέχρι να δέσει.Προσθέτουμε το λεμόνι, το τσίλι, αλατοπίπερο και αποσύρουμεΠεριχύνουμε τις μελιτζάνες και σερβίρουμε.
Μελιτζάνες,Ρεβύθια,Ταχίνι,Vegan,Νηστίσιμα,Χορτοφαγικά